b'\n_START_ARTICLE_\nSanskrt\n_START_SECTION_\nPisave in abeceda\n_START_PARAGRAPH_\nPisava je imela v indijski kulturi v glavnem drugotno vlogo, najpomembnej\xc5\xa1a pa je bila ustna predaja. Prvenstveno so se brahmani (brahman - pripadnik razreda ljudi, ki se je ukvarjal s prenosom znanja; sve\xc4\x8denik) u\xc4\x8dili dela na pamet skupaj s komentarji in jih predajali od u\xc4\x8ditelja na u\xc4\x8denca. Najstarej\xc5\xa1a vedska knji\xc5\xbeevnost se imenuje \xc5\xa1ruti (\xc5\x9bruti - poslu\xc5\xa1anje), poznej\xc5\xa1a knji\xc5\xbeevnost iz hindujske tradicije pa se imenuje smrti (sm\xe1\xb9\x9bti - pomnjenje). Prav tako budisti\xc4\x8dna knji\xc5\xbeevnost svoje u\xc4\x8denjake imenuje naslu\xc5\xa1ane, ne pa na\xc4\x8ditane._NEWLINE_Kljub temu pa je pisava \xc5\xbee dolgo prisotna v indijski kulturi. Delo Vasi\xc5\xa1thadharmasutra (v\xc4\x81si\xe1\xb9\xa3\xe1\xb9\xadhadharmas\xc5\xabtra - zakonik Vasi\xc5\xa1the) omenja pisane listine kot pravni dokaz, kar dokazuje da se je pisava uporabljala \xc5\xbee okrog leta 750 pr. n. \xc5\xa1t.\n_START_SECTION_\nIndijske pisave\n_START_PARAGRAPH_\nPo prevladujo\xc4\x8dem mnenju so na indijsko podcelino pisavo prevzeli od bli\xc5\xbenjevzhodnih semitskih plemen u okviru trgovskih odnosov okrog leta 800 pr. n. \xc5\xa1t. Glede na to naj bi imele indijske pisave isti izvor kot gr\xc5\xa1ka pisava, iz katere izvirata latinica in cirilica. Prevzeto pisavo so panditi (pa\xe1\xb9\x87\xe1\xb8\x8dita - u\xc4\x8denjak) ustvarjalno in ostroumno prilagodili glasovnemu sistemu starih indijskih jezikov ter jo poimenovali brahmi (br\xc4\x81hm\xc4\xab - pisava boga Brahme)._NEWLINE_Iz pisave brahmi so se razvile poznej\xc5\xa1e indijske pisave. Oblike grafemov so se v razli\xc4\x8dnih okoljih skozi \xc4\x8das spreminjale, pri tem pa so nastale na severu bolj oglate oblike in na jugu bolj okrogle oblike, kar je vodilo do sorodnih pisav dana\xc5\xa1nje Indije._NEWLINE_Sanskrtski rokopisi so se v dolgi zgodovini jezika zapisovali v razli\xc4\x8dnih pisavah. Med severnimi pisavami je posebno va\xc5\xbena pisava devanagari (devan\xc4\x81gar\xc4\xab - pisava mesta bogov) ali nagari (n\xc4\x81gar\xc4\xab - mestna pisava). Ka\xc5\xa1mirski rokopisi pogosto uporabljajo pisavo \xc5\xa1arada (\xc5\x9b\xc4\x81rad\xc4\x81 - jesenska pisava), bengalski rokopisi pa pisavo bangla (b\xc4\x81ngl\xc4\x81 - bengalska pisava). Na jugu, v tamilskem okolju se je uporabljala predvsem pisava grantha (v tamil\xc5\xa1\xc4\x8dini: grantha - knji\xc5\xbena pisava)._NEWLINE_Po vpeljavi tiska se za tiskanje sanskrtskih del uporablja samo pisava devanagari.\n_START_SECTION_\nTransliteracija v latinico\n_START_PARAGRAPH_\nV\xc4\x8dasih se za zapis sanskrtskih besedil uporablja tudi transliteracija v latinico. Standardna transliteracija IAST (mednarodna abeceda za pre\xc4\x8drkovanje sanskrta) uporablja \xc4\x8drke latinice, ki jim doda razli\xc4\x8dna razlo\xc4\x8devalna znamenja ter nekaj dvo\xc4\x8drkij._NEWLINE_Za pisanje v ASCII okoljih se uporabljajo tudi razli\xc4\x8dne pomo\xc5\xbene transliteracije, ki velikim in malim \xc4\x8drkam ter kombinacijam znakov pripi\xc5\xa1ejo razli\xc4\x8dne pomene. Najpomembnej\xc5\xa1i sta transliteraciji Harvard-Kyoto in ITRANS. Ker se po\xc4\x8dasi v vseh ra\xc4\x8dunalni\xc5\xa1kih okoljih uveljavlja standard Unicode, postajajo ASCII transliteracije odve\xc4\x8dne.\n_START_SECTION_\nIzgovorjava\n_START_PARAGRAPH_\nSanskrt je foneti\xc4\x8den jezik in vsaka glasovna sprememba se tudi zapi\xc5\xa1e.\n_START_SECTION_\nNaglas\n_START_PARAGRAPH_\njakostni naglas, tonemski pri vedskih posebnostih\n_START_SECTION_\nPosebnosti vedskega sanskrta\n_START_PARAGRAPH_\nVedski sanskrt ima \xc5\xa1e nekaj dodatnih \xc4\x8drk in posebnosti.'